Anno millesimo octuagesimo VIIo incarnationis Domini nostri Jhesu Christi, cum auctoritate et privilegio sancte Romane ecclesie, ex precepto quoque domni Landrici Matiscensis episcopi et cum adjutorio et assensu canonicorum ipsius ecclesie, nos humilis grex monachorum degentium in monasterio Sancti Rigaldi vocitato, in honore summe et individue Trinitatis atque sancte Dei genitricis Marie, necnon et ipsius predicti confessoris dicato, eligimus nobis unum de fratribus nostris abbatem, nomine......, a pueritia sub regula Beati Benedicti enutritum, doctrina institutum, natura prudentem, moribus temperatum, vita castum, fide catholicum, litteratum, in lege Domini instructum, in dogmatibus ecclesiasticis exercitatum; hunc itaque quem necessarium nobis et ecclesie nostre judicamus, domno Landrico venerabili presuli Matisconensis ecclesie in cujus episcopatu degimus cuique nos subjici canonice profitemur, cum assensu canonicorum ejusdem ecclesie, offerimus in abbatem consecrandum optantes nobis eum preesse et prodesse, simulque promittentes ei obedientiam juxta Beati Benedicti patris nostri institutionem.